陈与义
再用迹字韵成一首呈判府
风雨一叶过，黄花已陈迹。
人贫交旧疏，岁暮日月疾。
贪人积胡椒，智不到鬼录。
那知庾郎菜，地瘦饱金玉。
不如学服气，清座了晨夕。
尚余烟月债，驱使入吟笔。
晚逢葛先生，怜我出无仆。
借车得时诣，谬窥文字籙。
谈诗不知疲，或作夜半客。
挥毫写珠玉，治郡盖余力。
不羡江千万，不慕李八百。
愿传公句法，容我附风翼。
城东刘子政，著书方满屋。
昨示一篇诗，三日叹未足。
仍闻供笔砚，家有樊通德。
但恐裴公门，从此近舍湜。